section_heading: 1958. – 1981.: Djetinjstvo i početak karijere
paragraph_text: Madonna se okrenula svojoj baki u kako bi pronašla utjehu i neku vrstu majčinstva u njoj. Djeca Ciccone su se opirala svakoj domaćici i svakoj osobi koja bi došla u kuću kako bi zauzela mjesto njihove majke. U razgovoru za Vanity Fair, Madonna je rekla kako je sebe u mladosti doživjela kao "usamljenu djevojčicu koja je nešto tražila. Nisam bila buntovna na određen način. Stalo mi je da budem dobra u nečemu. Nisam se brijala ispod ruke i nisam se šminkala kao sve ostale normalne djevojke. Ali sam učila i imala dobre ocjene... Željela sam postati netko." Prestravljena spoznajom kako bi mogla ostati i bez oca, često nije mogla zaspati ako nije bila uz njega. Njezin se otac 1966. oženio njihovom obiteljskom domaćicom Joan Gustafson, te je dobio još dvoje djece: Jennifer i Maria Ciccone. Od tog trenutka je Madonna počela izražavati nerazjašnjeni osjećaj ljutnje prema ocu koji je potrajao desetcima godina, te je razvila svoj buntovni stav. Pohađala je katoličke osnovne škole St. Frederick i St. Andrew, te zatim West Middle School. Bila je upamćena po visokim ocjenama u školi, ali i po neobičnom ponašanju poput pravljenja zvijezda i stoja na rukama, izvođenja akrobacija na šipkama u parku, te podizanju suknje tako da bi svi vidjeli njezino donje rublje.